A. Szögedi, poslankyňa: (2009-06-25):
Takže konkrétne v bode 22 v § 8 návrhu zákona sa navrhuje úprava odsekov 2 – 4, pričom práve v odseku 4 dochádza podľa môjho názoru k úprave obmedzujúcej možnosti klientov – pacientov patriacich k národnostnej menšine používať svoj materinský jazyk. Dovoľte, aby som odcitovala navrhnuté znenie odseku (4) Citujem: „Agenda zdravotníckych zariadení a zariadení sociálnych služieb sa vedie v štátnom jazyku. Komunikácia personálu týchto zariadení s pacientmi alebo klientmi sa vedie spravidla v štátnom jazyku. Ak ide o pacienta alebo o klienta neovládajúceho štátny jazyk, komunikácia sa môže viesť v jazyku, v ktorom sa možno s pacientom alebo klientom dorozumieť. Pacient alebo klient, ktorý je osobou patriacou k národnostnej menšine, môže v týchto zariadeniach v obciach, kde sa v úradnom styku používa jazyk národnostnej menšiny, podľa osobitného predpisu používať v komunikácii s personálom svoj materinský jazyk. Členovia personálu nie sú povinní ovládať jazyk národnostnej menšiny.“ Koniec citátu. Po prečítaní odcitovaného znenia si stále neviem vysvetliť, ako to teda naozaj je. Občania Slovenskej republiky patriaci k tej-ktorej národnostnej menšine budú môcť ako pacienti, klienti s personálom zdravotníckych zariadení a zariadení sociálnych služieb komunikovať v materinskom jazyku, jazyku národnostnej menšiny iba v obciach, kde sa v úradnom styku používa jazyk národnostnej menšiny? Pričom členovia personálu nebudú povinní ovládať jazyk národnostnej menšiny. Teda ozaj neviem, či vôbec komunikácia s pacientom, klientom, patriacim k národnostnej menšine bude možná v jazyku národnostnej menšiny. V navrhnutej úprave ma zaráža tá skutočnosť, že touto úpravou navrhovateľ nechce pôsobiť proaktívne, umožňujúc pacientom – klientom patriacim k národnostnej menšine používať materinský jazyk a odporučiť, aby personál podľa miestnych možností ovládal a používal aj jazyk tej-ktorej národnostnej menšiny, ale práve naopak, návrh pôsobí obmedzujúco. Bude možné po navrhnutej úprave, aby pacient – klient používal v zariadení sociálnych služieb alebo v zdravotníckom zariadení svoj materinský jazyk, jazyk národnostnej menšiny v mieste, kde sa uvedený jazyk národnostnej menšiny nepoužíva v úradnom styku? Podľa navrhnutej dikcie asi nie, nakoľko možnosť komunikácie v jazyku národnostnej menšiny sa viaže na splnenie podmienky používania jazyka danej národnostnej menšiny v úradnom styku v danej obci. Opakovane si dovoľujem vysloviť názor, že takáto obmedzujúca úprava ide proti osobám patriacim k národnostným menšinám a aj proti personálu zdravotných zariadení a zariadení sociálnych služieb, ktorí ovládajú jazyk tej-ktorej národnostnej menšiny. Takisto nevidím nič zlé na takej skutočnosti napríklad, aby v Bratislave v mestskej časti Ružinov vo Fakultnej nemocnici s poliklinikou s pacientom komunikoval personál v jazyku národnostnej menšiny, trebárs, po maďarsky, ak personál tento jazyk ovláda a pacient hovorí týmto jazykom. Myslím si, že by sa to zákonom nemalo zakazovať. Chcela by som moje tvrdenie potvrdiť medzinárodným dokumentom, ako je Európska charta regionálnych alebo menšinových jazykov, ktorá vo svojej preambule vyjadruje základné piliere a princípy starostlivosti o zachovanie a rozvoj regionálnych alebo menšinových jazykov. Citujem: „Právo používať regionálny alebo menšinový jazyk v súkromnom a vo verejnom živote sa považuje za nescudziteľné právo podľa zásad obsiahnutých v Medzinárodnom pakte o občianskych a politických právach Organizácie spojených národov a v duchu Dohovoru o ochrane ľudských práv a základných slobôd Rady  Európy.“ Na základe vyššie uvedených skutočností som za to, aby sa otázka komunikácie v zdravotných a sociálnych zariadeniach neriešila zákonom. Liečba chorého človeka sa zakladá hlavne na dôvere medzi lekárom a pacientom. Je preto minimálne neetické, ak sa zneužíva odkázanosť chorého alebo starého človeka v sociálnom zariadení,  komunikácia v takýchto závažných situáciách by sa nemala regulovať zákonom. Preto podporujem pozmeňujúce návrhy mojich kolegov a najmä ten, ktorý pojednáva o oblasti zdravotníctva. Ďakujem pekne.